
DJEVOJČICA SA ŠIBICAMA 


O, kako je bilo hladno! Bila je to posljednja večer u 
godini, Stara godina. Ulicom je išla mala, siromašna dje- 
vojčica, gologlava i bosonoga. Kada je izašla iz kuće, imala 
je papuče, ali su bile toliko velike da ih je putem izgubila. 


Djevojčica je koračala ulicom, a bose su joj noge pocrve- 
njele i pomodrile od hladnoće. U svojoj staroj pregači nosila 
je mnogo šibica, a nekoliko ih je držala u ruci. Bio je to ne- 
sretan dan za djevojčicu. Nije bilo kupaca, pa prema tome 
niti jednog zarađenog novčića! A bila je tako gladna i pro- 
mrzla! Jadna mala! Snježne pahuljice padale su joj na plavu 
kosu. O čemu je maštala? Prozori kuća bili su rasvijetljeni, 
a miris pečenke širio se ulicom. Bila je Stara godina. 


Stisla se uz ugao jedne kuće. Studen ju je sve više obu- 
zimala, a nije se usudila vratiti kući: vratila bi se sa šibicama 
koje nije uspjela prodati i bez ijednog novčića. Otac bi je 
sigurno istukao. Osim toga, zar nije hladno i u njihovoj kući? 
Stanovali su u potkrovlju, a vjetar je puhao na sve strane. 
Ručice su joj bile već potpuno ukočene od hladnoće. Ah, 
kako bi ih ugrijala samo jedna šibica. 


Izvukla je šibicu i kresnula o zid. Kako je divno plamtjela! 
Kada je rukom pokrila plamen, bio je topao 1 svjetlucav 
poput svjećice. 

Kakve li čudesne svjetlosti! Djevojčici se činilo kao da 
sjedi pokraj velike željezne peći. Bilo je divno, vatra je plamtje- 
la u peći. Djevojčica je ispružila svoje nožice da ih malo ogrije, 
ali se plamen ugasio, a peć nestala. I dalje je djevojčica sjedila 
držeći u ruci izgorjelu šibicu. 

Ponovo je kresnula o zid drugom šibicom. 


Plamen je obasjao zid koji je postao proziran poput 
koprene. Tako je djevojčica mogla vidjeti sobu u kojoj je 
stajao prostrt stol sa bijelim stolnjakom i sav blistao od finog 
porculana. 


Posvuda se širio miris pečene guske nadjevene suhim šljiva - 
ma i jabukama. O, kakvog li iznenađenja! Najednom je guska 
skočila sa svog pladnja i s nožem i viljuškom u leđima, dogega- 
la do djevojčice. No šibica se ugasila, a pred djevojčicom je 
opet stajao samo debeo, hladan zid. 

Upalila je i treću šibicu. Odmah je ugledala prekrasno 
okićeno novogodišnje drvce. Bilo je veće i ljepše od onog 
kojeg je vidjela prošle godine u bogata trgovca. Tisuće je 
svjećica svjetlucalo na zelenim granama i činilo joj se kao 
da se sve upravo njoj smiješe. Tada je djevojčica podigla 
ruke, a šibica se ugasila. Svjećice su se stale penjati visoko, 
visoko, 1 djevojčica je shvatila da su to bile zvijezde. 

»Netko je sada umro«, pomislila je. 


Njena dobra baka, koje više nije bilo, nekad joj je govo- 
rila: — Kada padne zvijezda, netko umre. 

Djevojčica je opet šibicom kresnula o zid, a sred plamena 
se pojavila njezina dobra i nježna bakica. 

— Bakice — povikala je djevojčica — povedi me sa 
sobom jer i ti ćeš nestati kad se ova šibica ugasi. 

Upalila je sve preostale šibice jer je htjela zadržati svoju 
baku. Sve je blistalo kao usred bijela dana. Tada je bakica 


.. podigla djevojčicu u svoj naručaj. 

Slijedećeg jutra kraj ugla kuće sjedila je djevojčica, crvenih 
obraza sa smiješkom na usnama — mrtva, smrznuta u po- 
sljednjoj noći stare godine. Novogodišnje jutro je svanulo 
nad malim djetetom bez života a pokraj njega ležale su izgorje- 
le šibice. 

— Hijela se ugrijati — netko je rekao. 

Ali nitko nije saznao o svim divnim stvarima koje je ona 
vidjela i u kakvom je sjaju sa svojom bakicom krenula u 
novogodišnji dan. | 


KRALJEVNA NA ZRNU GRAŠKA 


Živio davno jedan kraljević koji je silno želio oženiti 
kraljevnu, ali samo pravu kraljevnu. Krenuo je na put u 
potragu za njom. Bilo je mnogo kraljevna ali uvijek mu se 
nešto činilo sumnjivim. S puta se vratio tužan jer nije našao 
onakvu kraljevnu kakvu je želio. 

Jedne je večeri bilo strašno nevrijeme. Grmjelo je i nepre- 
stano je padala kiša. Netko je pokucao na vrata dvorca. Bila 
je to kraljevna. Ali, jadnoj i pokisloj, nitko nije mogao vje- 
rovati da je prava kraljevna. 


»To ćemo uskoro doznati«, pomislila je kraljica i otišla 
u spavaonicu. 

Podigla je svu posteljinu i na dno postelje stavila zrno 
graška. Zatim je uzela dvadeset madraca i dvadeset jastuka 
i sve ih naslagala na ono zrno graška. Tako je pripremila 
postelju za kraljevnu. Sutradan su kraljevnu pitali kako je 
provela noć. 

— Vrlo loše.— rekla je. — Nisam mogla uopće sklopiti | 
oči čitavu noć. Pitam se što li je to bilo u postelji. Bilo je nešto | 
tako tvrdo da mi je sva koža pomodrila. O, kakve li muke! 

Nakon takvog odgovora svi su shvatili da je to ipak 
prava kraljevna jer je osjetila zrno graška i kroz sve jastuke 
i madrace. Tko bi, osim kraljevne, mogao imati tako osjetljivu | 
kožu? 

Kraljević je uze za ženu, jer je sada znao da ima pravu 
kraljevnu. 

Zrno graška bilo je izloženo u muzeju i još uvijek se tamo 
nalazi ako ga nije tko uzeo. 

Eto priče, istinite poput kraljevne! 

